open-index/open-wikipedia-markdown huggingface dataset:
Αμερικανικό Ινστιτούτο Κινηματογράφου

Το **Αμερικανικό Ινστιτούτο Κινηματογράφου** (αγγλικά: **American Film Institute**, συντομογραφία: **AFI**) είναι ανεξάρτητος, μη κερδοσκοπικός οργανισμός, ο οποίος ιδρύθηκε το 1967 όταν ο Αμερικανός πρόεδρος Λύντον Τζόνσον υπέγραψε τον νόμο National Foundation on the Arts and the Humanities Act. 

Το AFI καθιέρωσε το βραβείο Life Achievement Award το 1973. Το φεστιβάλ του Ινστιτούτου, AFI Fest, ξεκίνησε το 1987 και έκτοτε διοργανώνεται σε ετήσια βάση. Το 1998, με την ευκαιρία της 100ης επετείου του αμερικανικού κινηματογράφου, το AFI ξεκίνησε τη σειρά *100 Χρόνια...*, η οποία πανηγυρίζει και προάγει το ενδιαφέρον για την ιστορία του αμερικανικού κινηματογράφου. Το Ινστιτούτο αναλαμβάνει επίσης την συντήρηση παλιών ταινιών, τα φιλμ των οποίων είναι επιρρεπή σε αλλοιώσεις.

## Λίστες στη σειρά ''100 Χρόνια...''
* 1998: AFI 100 Χρόνια... 100 Ταινίες
* 1999: AFI 100 Χρόνια... 100 Αστέρια
* 2000: AFI 100 Χρόνια... 100 Γέλια
* 2001: AFI 100 Χρόνια... 100 Τρόμοι
* 2002: AFI 100 Χρόνια... 100 Πάθη
* 2003: AFI 100 Χρόνια... 100 Ήρωες και Κακοί
* 2004: AFI 100 Χρόνια... 100 Τραγούδια
* 2005: AFI 100 Χρόνια... 100 Κινηματογραφικές Ατάκες
* 2005: AFI 100 Χρόνια Κινηματογραφικής Μουσικής
* 2006: AFI 100 Χρόνια... 100 Επευφημίες
* 2006: AFI 100 Χρόνια Μιούζικαλ
* 2007: AFI 100 Χρόνια... 100 Ταινίες (έκδοση 10ης επετείου)
* 2008: AFI 10 Top 10

## Εξωτερικοί σύνδεσμοι
* Επίσημη ιστοσελίδα

Κατηγορία:Κινηματογράφος στις Ηνωμένες Πολιτείες
Κατηγορία:Μη κερδοσκοπικοί οργανισμοί
Κατηγορία:Ιστορία και πολιτισμός του Χόλυγουντ
Βασιλείς της αρχαίας Αθήνας

Ως **βασιλείς της αρχαίας Αθήνας**, θεωρούμε τους ηγέτες της πόλης που έζησαν κατά κύριο λόγο στα μυθικά χρόνια. Χρονικά τοποθετούνται πριν τους άρχοντες, τους τυράννους και την εγκαθίδρυση της δημοκρατίας στην Αθήνα.

Ο παρακάτω κατάλογος βασίζεται κυρίως σε έργα του ιστορικού Ευσεβίου εκ Καισαρείας και σε μεταγενέστερες πηγές-αναφορές. Η αρχαιολογική-ιστορική κοινότητα δεν έχει αποδείξεις για την ιστορικότητα αυτών των μυθικών προσώπων.

## Πρώτοι βασιλείς
* Περίφαντας, αυτόχθονας Αθηναίος, ο οποίος ανακηρύχθηκε βασιλιάς των Αθηνών πριν από τον Κέκροπα
* Ωγύγος ή Ωγύγης, κατά τη διάρκεια της βασιλείας του συνέβη ο πρώτος κατακλυσμός στην Ελληνική Μυθολογία.
* Δράκων
* Φόρβας
* Περίφας
* Κόλαινος
* Ακταίος, έδωσε το όνομά του στην περιοχή: Ακταία (σε μεταγενέστερα μυθικά χρόνια ονομάστηκε Αττική).

## Κεκροπίδες
* Κέκροπας  θεωρείται από μερικούς αρχαίους ιστορικούς ο πρώτος βασιλιάς της Αθήνας, μολονότι ήταν μυθικό ον (μισός άνθρωπος-μισός φίδι).
* Κραναός 
* Αμφικτύων
* Εριχθόνιος 
* Πανδίων
* Ερεχθεύς 
* Κέκροπας Β' 
* Πανδίων Β' 
* Αιγέας 
* Θησέας 
* Μενεσθέας , κατά τη διάρκεια της βασιλείας του ξέσπασε ο Τρωικός Πόλεμος.
* Δημοφών 
* Οξύντης
* Αφείδας 
* Θυμοίτης

## Μελανθίδες
* Μέλανθος 
* Κόδρος

## Άρχοντες
Μετά τον θάνατο του Κόδρου οι απόγονοί του έπαψαν να ορίζονται βασιλείς και ορίζονταν ισόβιοι άρχοντες, με κριτήριο την κληρονομικότητα. Από το 753 π.Χ. οι άρχοντες έπαψαν να ορίζονται με κληρονομικό κριτήριο. Από τους άρχοντες, ο πρώτος ονομαζόταν «επώνυμος» γιατί από αυτόν έπαιρνε όνομα το έτος (επώνυμος άρχων).

## Το κείμενο του Ευσεβίου
*Anecdota Græca, e codd. MSS. Bibliothecæ regiæ Parisiensis, ed. J.A. Cramer, Volume 2, 1839, Oxford University, σελ. 138

## Παραπομπές



Κατηγορία:Τίτλοι στην Αρχαία Ελλάδα
Ευχρηστία

Ο όρος **ευχρηστία** αφορά την ιδιότητα ενός χρησιμοποιήσιμου συστήματος, τεχνουργήματος ή συσκευής να είναι εύκολο στη χρήση του. Στο γνωστικό πεδίο της επικοινωνίας ανθρώπου-υπολογιστή ο όρος *ευχρηστία* (αγγλ: *usability*, στα ελληνικά αποδίδεται εναλλακτικά και ως *χρηστικότητα* ή *ευχρηστότητα*) αναφέρεται σε μία βασική ποιοτική παράμετρο ενός αλληλεπιδραστικού υπολογιστικού συστήματος. Ορισμούς ευχρηστίας περιέχουν διεθνή πρότυπα που αφορούν ποιότητα λογισμικού (ISO/IEC 9126) και επικοινωνία ανθρώπου-υπολογιστή (ISO/DIS 9241-11). Η ευχρηστία είναι εν γένει επιδιωκτέα ιδιότητα ενός συστήματος, συσκευής, προϊόντος ή υπηρεσίας και σχετίζεται με την εμπειρία χρήσης του από τους τυπικούς χρήστες. Ο όρος τείνει να καθιερωθεί αντί για την πολυχρησιμοποιημένη και όχι αυστηρά προσδιορισμένη φράση «φιλικότητα προς τον χρήστη».

## Ορισμοί
Σύμφωνα με το πρότυπο ISO 9241-11, *ευχρηστία* είναι η δυνατότητα ενός προϊόντος / συστήματος ή υπηρεσίας που χρησιμοποιείται από καθορισμένους χρήστες με καθορισμένους στόχους, υπό καθορισμένες συνθήκες χρήσης, να παρέχει αποτελεσματικότητα, αποδοτικότητα και υποκειμενική ικανοποίηση στους χρήστες του.

Σύμφωνα με τον Nielsen η ευχρηστία του συστήματος αναλύεται στις εξής παραμέτρους: (α) ευκολία εκμάθησης, (β) υψηλή απόδοση εκτέλεσης έργου, (γ) χαμηλή συχνότητα σφαλμάτων χρήστη, (δ) ευκολία συγκράτησης της γνώσης χρήσης του και (ε) υποκειμενική ικανοποίηση χρήστη. Όπως είναι επομένως προφανές, η ο βαθμός ευχρηστίας εξαρτάται από τη διασύνδεση χρήστη τόσο ως προς λογισμικό (π.χ. το GUI ενός λειτουργικού συστήματος), όσο και ως προς το απαιτούμενο υλικό (π.χ. περιφερειακές συσκευές εισόδου / εξόδου, όπως ποντίκι, πληκτρολόγιο, οθόνη κλπ).
 
Διεθνή πρότυπα, τα οποία συνδέονται με τον όρο είναι: 
* ISO/DIS 9241-11 (Usability Guidance - Οδηγίες ευχρηστίας)
* ISO/IEC 9126 (Software quality model - Μοντέλο ποιότητας λογισμικού)
* ISO 13407 (Human Centred Design process - Διαδικασία ανθρωποκεντρικού σχεδιασμού)
* ISO TR 18529 (Περιγραφή της διαδικασίας ανθρωποκεντρικής σχεδίασης)
* ISO 25062 (Common Industry Reporting Format - Κοινό Πρότυπο Σύνταξης Εκθέσεων Ευχρηστίας)

## Ανθρωποκεντρική σχεδίαση
Σύμφωνα με τους Gould και Lewis  οι αρχές σχεδίασης ενός αλληλεπιδραστικού υπολογιστικού συστήματος σύμφωνα με το *ανθρωποκεντρικό μοντέλο* είναι οι εξής:

* Εστιάζουμε στους χρήστες του συστήματος και τις εργασίες που επιτελούν με αυτό, από τις αρχικές φάσεις σχεδιασμού.
* Σε όλες τις φάσεις σχεδιασμού μετράμε την αντίδραση των χρηστών με χρήση πρότυπων διεπιφανειών, εγχειριδίων, προσομοιωτών κλπ.
* Ακολουθούμε επαναληπτική διαδικασία σχεδίασης

Σύμφωνα με τα παραπάνω, έχουν ιδιαίτερη σημασία για τη σχεδίαση εύχρηστων συστημάτων οι εφαρμοζόμενες μέθοδοι αξιολόγησης της ευχρηστίας, οι οποίες μπορεί να εφαρμοστούν κατά τις διάφορες φάσεις σχεδίασης και ανάπτυξης του συστήματος.

## Μέθοδοι αξιολόγησης ευχρηστίας
* Ευρετική αξιολόγηση
* Αναλυτικές μέθοδοι
* Γνωστικό περιδιάβασμα
* Παρατήρηση πεδίου
* Ερωτηματολόγια
* Συνεντεύξεις
* Εστιασμένες ομάδες

## Αναφορές


Κατηγορία:Αλληλεπίδραση Ανθρώπου-Υπολογιστή
Ακταίος

Ο **Ακταίος** (), κατά τον Παυσανία ήταν ο πρώτος βασιλιάς της Αθήνας. Ήταν ο γιος του Ερυσίχθωνα, πατέρας της Αγραύλου και πεθερός του Κέκροπα, του διαδόχου του στη βασιλεία της πόλης.

Η παράδοση αναφέρει ότι έδωσε το όνομά του στην περιοχή της Αττικής, πριν ονομαστεί Κεκροπία από τον Κέκροπα. Ο Ακταίος είχε τρεις κόρες, τις: Άγραυλο, Έρση και Πάνδροσο, αλλά δεν είχε κανένα γιο. Εν συνεχεία ο Κέκροπας παντρεύτηκε την Άγραυλο και τον διαδέχτηκε στον θρόνο.

Σύμφωνα με τον Απολλόδωρο, ο Κέκροπας ήταν ο πρώτος βασιλιάς της Αττικής και οι τρεις αυτές κόρες ήταν δικές του.

## Γενεαλογία

Κατηγορία:Μυθικοί βασιλείς της Αθήνας
Κατηγορία:Μυθικοί βασιλείς της Αττικής
Σβάντεβιτ

[thumb|right|200px|Άγαλμα του θεού Σβάντεβιτ στη Νήσο [Ρούγκεν]]

Με τις ονομασίες **Σβάντοβιτ, Σβέντοβιτ, Σβάντεβιτ και Σβιέτοβιτ** είναι γνωστός στη σλαβική μυθολογία ο θεός του πολέμου, της βλάστησης και της αφθονίας. Συνήθως απεικονιζόταν κρατώντας στο ένα χέρι το σπαθί του και στο άλλο ένα κέρας με οίνο ή καρπούς, ενώ συνηθέστερη απεικόνισή του σε αγάλματα είναι με τέσσερα κεφάλια που κοιτάνε σε διαφορετικές κατευθύνσεις, συμβολίζοντας τα τέσσερα σημεία του ορίζοντα ή και τις τέσσερις εποχές του χρόνου. 

Ο κυριότερος ναός του θεού Σβάντεβιτ βρισκόταν στη Νήσο Ρούγκεν στη Βαλτική Θάλασσα, όπου λειτουργούσε μαντείο που έδινε χρησμούς παρατηρώντας τη συμπεριφορά ενός λευκού αλόγου, συμβόλου του θεού. Ο ναός περιείχε επίσης και τους θησαυρούς της τοπικής φυλής και φυλασσόταν από τους πολεμιστές της. Αποτελούσε πνευματικό κέντρο των Σλάβων της Βαλτικής και καταστράφηκε το 1168 από τους Δανούς.

Με την έλευση του χριστιανισμού, πολλές θεότητες αρχαίων θρησκειών αντικαθίσταντο από χριστιανικούς αγίους, πολλές φορές υιοθετώντας και ενσωματώνοντας στη νέα θρησκεία παλαιότερες τελετές και γιορτές. Έτσι, φαίνεται πως ανάμεσα στους σερβικούς πληθυσμούς, ο θεός Σβάντεβιτ αντικαταστάθηκε από τον Άγιο Βίτο: η λατρεία του εν μέρει διατηρείται κατά τη γιορτή του Αγίου Βίτου, Βίντοβνταν, μια από τις πιο σημαντικές γιορτές της Σερβικής Ορθόδοξης Εκκλησίας. 

Η μορφή του Σβάντοβιτ απεικονίζεται και στον πίνακα του Τσέχου ζωγράφου Άλφονς Μούχα *"Η γιορτή του Σβάντοβιτ"*. 

## Εξωτερικοί σύνδεσμοι

* Encyclopedia Mythica Online
* Svetovit from Zbrucz Archeological Museum in Kraków - Poland (πολωνικά)
* Ελεύθερη Εγκυκλοπαίδεια Γνώσις
* "Η γιορτή του Σβάντοβιτ"-πίνακας του Μούχα και περιγραφή του

Κατηγορία:Θεότητες του πολέμου
Κατηγορία:Σλαβικός παγανισμός
Νταζβόγ

Ο **Νταζβόγ** (σλαβ. *Dažbog*) ήταν ένας από κυριότερους θεούς στη σλαβική μυθολογία, θεότητα του ήλιου. Αναφέρεται από διάφορα μεσαιωνικά χειρόγραφα, όπως το Πρώτο Χρονικό, απόδειξη για την αυθεντικότητά του και τη λατρεία του από όλα τα σλαβικά έθνη, κατά περιπτώσεις με διαφορετικές ονομασίες. 

Ως Νταζβόγ λατρευόταν σε περιοχές όπως η Ουκρανία, η Πολωνία και η Ρωσία. Είναι γιος του Σβαρόγ, του θεού του ουρανού και το όνομά του σημαίνει *ο θεός που δίνει*. Αυτός ξεκίνησε τη μέτρηση του χρόνου και δημιούργησε το πρώτο ημερολόγιο, ενώ θεωρείται ο πρόγονος όλων των Ρώσων. Απεικονίζεται ως γηραιός άνδρας με ξανθά μαλλιά που χαρίζει δύναμη, υγεία και σοφία. Σύμφωνα με το μύθο, γεννιέται κάθε μέρα και διασχίζει τον ουρανό με το άρμα του, όπως ο Φαέθων στην ελληνική μυθολογία, μέχρι τη νύχτα, οπότε και έχει γίνει γέρος. 

Στη Σερβία, ο **Ντάβογκ** ήταν ένας κουτσός και άσχημος βοσκός μιας αγέλης λύκων, δαίμονας που εξουσίαζε τον Κάτω Κόσμο και ταξίδευε στον κόσμο των ανθρώπων. Αν και στους λαϊκούς μύθους δεν ήταν πάντοτε κακός, ο θεός συχνά παρουσιαζόταν ως εχθρός του χριστιανικού Θεού και παραλληλιζόταν με το Σατανά. Το γεγονός αυτό μπορεί να οφείλεται είτε στη δαιμονοποίηση της παλιάς μεγάλης σλαβικής θεότητας του Ήλιου κατά την περίοδο εκχριστιανισμού των σλαβικών φυλών είτε στον αρχικό, πρώιμο χαρακτήρα της θεότητας, που είχε χθόνιες ιδιότητες. 

## Σύγχρονη κουλτούρα
* Dazhbog Ensemble ονομάζεται ένα μουσικό σύνολο από τη Σλοβενία, που ασχολείται με παγκόσμια και παραδοσιακή μουσική, τζαζ και φλαμένκο. 

## Παραπομπές


## Εξωτερικοί σύνδεσμοι

*Encyclopedia Mythica Online
*Έρευνα στο Bookrags.com

Κατηγορία:Σλαβικοί θεοί
Κατηγορία:Ηλιακοί θεοί
Ροδρίγο Παλάσιο

Ο **Ροδρίγο Σεμπαστιάν Παλάσιο** (*Rodrigo Sebastián Palacio*, 5 Φεβρουαρίου 1982) είναι Αργεντινός πρώην διεθνής ποδοσφαιριστής.

## Βιογραφικό
Ο **Παλάσιο** γεννήθηκε στις 5 Φεβρουαρίου του 1982 στην Μπαΐα Μπλάνκα, Αργεντινή, και έχει ύψος 175 εκ. Ξεκίνησε την επαγγελματική του καριέρα απο την Ουρακάν το 2002 και το 2003 μεταγράφηκε στην Μπάνφιλντ. Γρήγορα προκάλεσε με την απόδοσή του το ενδιαφέρον μεγάλων ομάδων και το 2005 μεταγράφηκε στην Μπόκα Τζούνιορς. Με τον σύλλογο του Μπουένος Άιρες πανηγυρίσε μια πλειάδα τίτλων και κατάφερε να αναδειχθεί σε ένα από τα βασικά στελέχη της ομάδας. Μεγάλα του προτερήματα θεωρούνται η ταχύτητά του καθώς και η έφεσή του στο σκοράρισμα. Το καλοκαίρι του 2009 μεταγράφηκε στην ιταλική Τζένοα με σκοπό να καλύψει το κενό του συμπατριώτη του, Ντιέγο Μιλίτο, ο οποίος μεταπήδησε στην Ίντερ.

Ο Παλάσιο ήταν από τον Μάρτιο του 2005 ως το 2014 διεθνής με την Εθνική Αργεντινής όταν και έκανε την πρώτη του εμφάνιση σε φιλική αναμέτρηση κόντρα στο Μεξικό. Ήταν επίσης μέλος της ομάδας που συμμετείχε στο Μουντιάλ του 2006 και της ομάδας που έφτασε το 2007 μέχρι τον τελικό του Κόπα Αμέρικα. Έχει συνολικά 8 συμμετοχές και ένα γκολ. Το παρθενικό του τέρμα με την Εθνική Αργεντινής το πέτυχε σε αγώνα με το Εκουαδόρ στα πλαίσια των Προκριματικών του Μουντιάλ του 2010.

Στις 26 Σεπτεμβρίου 2022 ανακοίνωσε ότι αποσύρεται από την ενεργό δράση.

## Στατιστικά

## Παραπομπές


## Πηγές

* Προφίλ στο nationalfootballteams.com

Κατηγορία:Αργεντινοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Μπόκα Τζούνιορς
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Κόπα Αμέρικα 2007
Κατηγορία:Ποδοσφαιριστές Μπάνφιλντ
Κατηγορία:Ποδοσφαιριστές Τζένοα
Κατηγορία:Ποδοσφαιριστές Ίντερ
Κατηγορία:Ποδοσφαιριστές Μπολόνια ΦΚ 1909
Κατηγορία:Ποδοσφαιριστές Εθνικής Αργεντινής
Κατηγορία:Ποδοσφαιριστές ολυμπιακής ομάδας Αργεντινής
Κατηγορία:Ποδοσφαιριστές Ουρακάν ντε Τρες Αρόγιος
Κατηγορία:Ποδοσφαιριστές Παγκοσμίου Κυπέλλου 2014
Γιώργος Πάντζας

Ο **Γιώργος Πάντζας** (Παγκράτι , 22 Φεβρουαρίου 1937) είναι Έλληνας ηθοποιός και πολιτικός.

## Βιογραφικό
Γεννήθηκε στο Παγκράτι στις 22 Φεβρουαρίου 1937. Ήταν το μοναδικό παιδί των γονιών του. Ο πατέρας του, Σπύρος, ήταν ποιητής, αλλά πέρασε λόγω των πολιτικών του φρονημάτων 17 χρόνια εξόριστος. Λόγω της απουσίας του πατέρα του μεγάλωσε στην Καισαριανή με το θείο του, γυμνασιάρχη Αναγνωστόπουλο.

Βγήκε από νωρίς στη βιοπάλη εργαζόμενος σε ένα κατάστημα υφασμάτων. Παράλληλα φοίτησε στο 7ο Νυχτερινό Γυμνάσιο Παγκρατίου, από το οποίο αποφοίτησε το 1955. Πέρασε με άριστα στη Δραματική Σχολή του Εθνικού Θεάτρου, συνεχίζοντας πάντοτε να εργάζεται. Φοίτησε επίσης στην Ανώτερη Σχολή Κινηματογράφου.

Με τη σύζυγό του Στέλλα έχει αποκτήσει δύο παιδιά, την Καίτη και τον επίσης ηθοποιό, Σπύρο.

### Ηθοποιία
Η πρώτη κινηματογραφική ταινία που συμμετείχε ήταν το *Παιδί του δρόμου*. Η πρώτη του θεατρική εμφάνιση ήταν το 1958 στη θεατρική παράσταση *Βασίλισσα Αμαλία* με πρωταγωνιστές το Μάνο Κατράκη και τη Μαίρη Αρώνη. Συμμετείχε στο θίασο του Λάμπρου Κωνσταντάρα, ενώ συνεργάστηκε με την Αλίκη Βουγιουκλάκη και τη χορεύτρια Ελένη Προκοπίου, με την οποία έπαιξαν μαζί σε πέντε ταινίες. Ασχολήθηκε επίσης με την επιθεώρηση.

### Πολιτική σταδιοδρομία

Η πρώτη του ενασχόληση με τα κοινά ήταν με την ΕΔΑ το 1951. Αργότερα συνεργάστηκε με το ΠΑΣΟΚ με τη στήριξη του οποίου ήταν υποψήφιος δήμαρχος Καισαριανής το 1986. Το 1994 όμως αποχώρησε από το ΠΑΣΟΚ και εντάχθηκε στο ΔΗΚΚΙ, με το οποίο κατέβηκε υποψήφιος στη Β΄ εκλογική περιφέρεια Αθηνών σε διάφορες εκλογικές αναμετρήσεις. Στις βουλευτικές εκλογές του 2007 ήταν υποψήφιος με το ΣΥΡΙΖΑ στην ίδια εκλογική περιφέρεια.

Το 2002 και το 2006 ήταν υποψήφιος νομάρχης Ανατολικής Αττικής με τη Νομαρχιακή Αγωνιστική Συνεργασία.

Εξελέγη βουλευτής Αττικής του ΣΥΡΙΖΑ τον Ιούνιο του 2012, καθώς και τον Ιανουάριο και τον Σεπτέμβριο του 2015. Εξελέγη ακόμη κοσμήτορας της Βουλής στις 6 Φεβρουαρίου 2015.

Το 2023, αποχώρησε από τον ΣΥΡΙΖΑ και εντάχθηκε στη Νέα Αριστερά, συμμετέχοντας μάλιστα στο Μεταβατικό Πανελλαδικό Συντονιστικό Νέας Αριστεράς.  

## Φιλμογραφία

## Θεατρικές παραστάσεις

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου

## Παραπομπές


## Πηγές
* *Πινακοθήκη Γέλιου,από το Λογοθετίδη και μετά, Κώστας Παπασπήλιος, Εμπειρία εκδοτική, 2002, ISBN 960-417-002-3, σελ. 158-167*
* Τρεις Καισαριανιώτες στη Β’ Αθήνας, Δημοτικός Αντίλογος, 10 Σεπτεμβρίου 2007, ανακτήθηκε στις 23 Νοεμβρίου 2008.

## Εξωτερικοί σύνδεσμοι
* Πληροφορίες για το Γιώργο Πάντζα από την imdb
* Πληροφορίες για το Γιώργο Πάντζα από το cine.gr
* Πληροφορίες στην ιστοσελίδα του Ελληνικού Κοινοβουλίου

Κατηγορία:Βουλευτές Αττικής
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Νίκος Γραμματικός

Με το όνομα  **Νίκος Γραμματικός** ή **Νικόλαος Γραμματικός**  αναφέρονται τα παρακάτω πρόσωπα:

* Νίκος Γραμματικός (χειροσφαιριστής)
* Νίκος Γραμματικός (σκηνοθέτης)
* Νικόλαος Γ΄ Κυρδινιάτης γνωστός και ως Νικόλαος Γ΄ Γραμματικός, Πατριάρχης Κωνσταντινουπόλεως 1084-1111.
O Arise, All You Sons

Το «**Ο Arise, All You Sons**» είναι ο εθνικός ύμνος που έχει η Παπούα Νέα Γουινέα. Καθιερώθηκε μόλις η χώρα έγινε ανεξάρτητη, στις 16 Σεπτεμβρίου του 1975. Συνθέτης του ύμνου είναι ο Τομ Σάκλαντι, πρώην Βασιλικός Πεζοναύτης και Αυστραλός στρατιώτης.

## Στίχοι
:Ο arise all you sons of this land,
:Let us sing of our joy to be free,
:Praising God and rejoicing to be
:Papua New Guinea.

:Shout our name from the mountains to seas
:Papua New Guinea;
:Let us raise our voices and proclaim
:Papua New Guinea.

:Now give thanks to the good Lord above
:For His kindness, His wisdom and love
:For this land of our fathers so free,
:Papua New Guinea.

:Shout again for the whole world to hear
:Papua New Guinea;
:We're independent and we're free,
:Papua New Guinea.

## Ελληνική μετάφραση
:Ξυπνήστε εσείς, όλοι οι γιοι αυτής της χώρας,
:Ας ψάλλουμε με χαρά για την ελευθερία μας,
:Δοξάζοντας τον Θεό και πανηγυρίζοντας που είναι η
:Παπούα Νέα Γουινέα.

:Φωνάξτε το όνομά μας από τα βουνά ως τις θάλασσες 
:Παπούα Νέα Γουινέα
:Ας υψώσουμε τον τόνο της φωνής μας και ας ανακηρύξουμε την
:Παπούα Νέα Γουινέα.

:Τώρα ευχαριστήστε τον πανάγαθο Κύριο που βρίσκεται επάνω 
:Για την ευγένειά Του,τη σοφία Του και την αγάπη
:Για τη γη αυτή των πατέρων μας, την τόσο ελεύθερη,
:Παπούα Νέα Γουινέα.

:Φωνάξτε ξανά να ακουστεί σε όλο τον κόσμο
:Παπούα Νέα Γουινέα
:Είμαστε ανεξάρτητοι και είμαστε ελεύθεροι,
:Παπούα Νέα Γουινέα.

## Εξωτερικοί σύνδεσμοι
* MIDI αρχείο και στίχοι
* Σύνδεσμος σε αρχείο MP3

Κατηγορία:Εθνικοί ύμνοι
Κατηγορία:Εθνικά σύμβολα της Παπούα Νέας Γουινέας
Γάιος Φλαμίνιος Νέπος

Ο **Γάιος Φλαμίνιος Νέπος** (Gaio Flaminio Nepote, 265 π.Χ. - 24 Ιουνίου 217 π.Χ.) ήταν πολιτικός και ύπατος της Ρωμαϊκής Δημοκρατίας. Πρόκειται για το σημαντικότερο φιλολαϊκό πολιτικό που απείλησε την εξουσία της Συγκλήτου πριν από τους αδερφούς Γράκχους έναν αιώνα αργότερα.

Μετά το πέρας του Α' Καρχηδονιακού Πολέμου, ο Φλαμίνιος τέθηκε επικεφαλής μιας μεταρρυθμιστικής κίνησης που είχε σαν στόχο τον αναδασμό της κρατικής γης στην Ιταλία. Από το αξίωμα του Δημάρχου το 232 π.Χ., κατάφερε με δημοψήφισμα να μοιραστεί και να παραχωρηθεί σε φτωχές οικογένειες που είχαν καταστραφεί από τον πόλεμο η έκταση νότια του Αριμίνουμ, η οποία είχε αποσπαστεί από τους Γαλάτες δεκαετίες πριν. Η Σύγκλητος προέβαλε αντίσταση αλλά ο Φλαμίνιος δεν την συμβουλεύτηκε, αντίθετα με το σύνταγμα και την παράδοση. 

Το 227 π.Χ. ο Φλαμίνιος διετέλεσε κυβερνήτης της Σικελίας. Στο μεταξύ, ο αναδασμός της γης επέφερε ατυχώς μια νέα επίθεση στα ρωμαϊκά εδάφη από γαλατικές φυλές, τις οποίες τελικά οι Ρωμαίοι κατάφεραν να νικήσουν στη Μάχη του Τελαμώνα, το 224 π.Χ. Την επόμενη χρονιά ο Φλαμίνιος εκλέχτηκε ύπατος για πρώτη φορά, και με τον Πόπλιο Φούριο Φίλο ανάγκασε τους Γαλάτες να υποταχθούν στους Ρωμαίους δημιουργώντας την επαρχία της Εντεύθεν των Άλπεων Γαλατίας.

Το 221 π.Χ. ο Φλαμίνιος υπηρέτησε ως ίππαρχος υπό τον Μάρκο Μινούκιο Ρούφο. Κατόπιν, το 220 π.Χ. εξελέγη κήνσορας μαζί με τον Λεύκιο Αιμίλιο Πάπο. Κατά τη διάρκεια της θητείας του φρόντισε για την κατασκευή της Φλαμινίας Οδού *(Via Flaminia)* που ένωνε τη Ρώμη με το Αριμίνουμ, ίδρυσε αποικίες στην Κρεμόνα και την Πλακεντία και αναδιοργάνωσε την comitia centuriata ώστε να δώσει περισσότερα πολιτικά δικαιώματα στις φτωχές τάξεις. Τέλος οριοθέτησε το Τσίρκους Φλαμίνιους στο νότιο άκρο του Πεδίου του Άρεως. Το 218 π.Χ. ως μέλος της Συγκλήτου, ήταν ο μόνος από τους συναδέλφους του που υποστήριξε τον *[[Lex Claudia]]*, ένα νόμο που απαγόρευσε στην τάξη των Συγκλητικών να ασχολείται με το θαλάσσιο εμπόριο.

Το 217 π.Χ., κατά την εισβολή του Αννίβα στην Ιταλία, επανεξελέγη ύπατος με το Γναίο Σερουίλιο Γέμινο. Ο Φλαμίνιος συγκέντρωσε νέες λεγεώνες και προέλασε βόρεια για να αναχαιτίσει τον Καρχηδόνιο στρατηγό. Ωστόσο έπεσε σε ενέδρα στη λίμνη Τρασιμένη. Στη μάχη που ακολούθησε, ο στρατός του καταστράφηκε ολοσχερώς και ο ίδιος έχασε τη ζωή του. Οι υποστηρικτές του στη Σύγκλητο έχασαν σταδιακά τη δύναμή τους από φιλοαριστοκρατικές φατρίες, ενώ στην πόλη εξαπλωνόταν ο φόβος για πολιορκία από τον Αννίβα.

## Δείτε επίσης
* Αρχαία Ρώμη
* Β' Καρχηδονιακός Πόλεμος
* Δουκάριος
* Τσίρκους Φλαμίνιους

## Παραπομπές


Φλαμινιος Νεπος Γαιος
Φλαμινιος Νεπος Γαιος
Κατηγορία:Πρωταγωνιστές του Β΄ Καρχηδονιακού Πολέμου
Κατηγορία:Ρωμαίοι ύπατοι του 3ου αιώνα π.Χ.
Lex Claudia

***Lex Claudia*** (προφέρεται *Λεξ Κλάουντια*, λατινική  προφορά ΔΦΑ: [lɛks 'klawdɪa]) ήταν το όνομα ενός σημαντικού νόμου που ψηφίστηκε στην Αρχαία Ρώμη το 218 π.Χ. Συντάκτης του ήταν ο Κουίντος Κλαύδιος, ο οποίος τότε κατείχε το αξίωμα του Τριβούνου των Πληβείων. Το κείμενό του απαγορεύει στους συγκλητικούς και στους γιους τους να έχουν στην κατοχή τους εμπορικά πλοία χωρητικότητας μεγαλύτερης των 300 αμφορέων (ένας αμφορέας ισοδυναμεί περίπου με έξι γαλόνια, οπότε ένα τέτοιο πλοίο θα είχε συνολική χωρητικότητα επτά τόνους ). 

Παρόλο που ο Κλαύδιος ήταν ο μοναδικός υποστηρικτής του νόμου, τελικά ο νόμος πέρασε από τη Σύγκλητο χάρη στην υποστήριξη που του παρείχε ο Γάιος Φλαμίνιος Νέπος, ύπατος τη χρονιά εκείνη.

Ο νόμος αυτός ουσιαστικά εμπόδιζε τις οικογένειες των πατρικίων να έχουν πρόσθετα εισοδήματα από το θαλάσσιο εμπόριο. Γενικότερα στη Ρώμη οι εμπορικές δραστηριότητες θεωρούταν ασχολίες των χαμηλότερων τάξεων, ενώ τα μέλη της υψηλής κοινωνίας βάσιζαν τον πλούτο τους στην εκμετάλλευση των γαιών, τις διοικητικές θέσεις και τα λάφυρα των πολέμων. Εντούτοις, οι συγκλητικοί κατάφερναν να βρίσκουν τρόπο να παρακάμπτουν τις σχετικές διατάξεις του νόμου. 

Ο Lex Claudia είχε σαν στόχο να περιορίσει τα κέρδη από το εμπόριο για τους πατρικίους. Καθώς ψηφίστηκε λίγο πριν από την έναρξη του Β' Καρχηδονιακού Πολέμου, ίσως να αποτελούσε και μια προσπάθεια παρεμπόδισης των συγκλητικών να επωφεληθούν οικονομικά από τους υπερπόντιους πολέμους. Ο νόμος μπορεί να θεωρηθεί προσπάθεια να διασφαλιστεί ότι οι συγκλητικοί έπαιρναν αποφάσεις για πολέμους έχοντας στο μυαλό τους το καλό του κράτους και όχι το προσωπικό συμφέρον. Αυτό το σκεπτικό μας επιτρέπει να καταλάβουμε το γιατί ο Φλαμίνιος, παρόλο που είχε εναντίον του όλη τη Σύγκλητο, προώθησε το νόμο: προκειμένου να εξασφαλίσει την υπακοή στη Ρωμαϊκή Δημοκρατία και να ενδυναμώσει τη λήψη στρατιωτικών αποφάσεων. Από την πλευρά τους οι συγκλητικοί φαίνεται να αντιστάθηκαν στο νόμο γιατί περιόριζε τις ελευθερίες τους.

Ο νόμος αποτελεί μια από τις πρώτες προσπάθειες διαχωρισμού της άρχουσας τάξης από την τάξη των εμπόρων στη Ρωμαϊκή Δημοκρατία. Ως αποτέλεσμα, οι οικογένειες των πατρικίων αύξησαν τις επενδύσεις τους στην ιδιοκτησία γαιών στην ιταλική χερσόννησο. Από τη μια οι Συγκλητικοί επένδυσαν στη γεωργία σε μεγάλη κλίμακα, από την άλλη οι Ιππείς ασχολήθηκαν εντατικά με το διεθνές εμπόριο. Οι τεράστιες γεωργικές εκτάσεις που άνηκαν στους πλουσίους δημιούργησαν τις προϋποθέσεις για την άνοδο των Γράκχων το 133 π.Χ. Ο Lex Claudia φαίνεται πως είχε πέσει πλέον σε αχρηστία την εποχή του ρήτορα Κικέρωνα.

## Δείτε επίσης
* Αρχαία Ρώμη
* Γάιος Φλαμίνιος Νέπος
* Σύγκλητος

## Παραπομπές


Κατηγορία:Ρωμαϊκό δίκαιο
Κατηγορία:Εμπορικό Δίκαιο
Κατηγορία:Ναυτικό Δίκαιο
Γράκχοι

Οι **Αδερφοί Γράκχοι** ήταν δύο σημαντικοί πολιτικοί της Αρχαίας Ρώμης, που ευνόησαν με τους νόμους τους τον απλό λαό σε βάρος των πατρικίων και έχουν θεωρηθεί οι "πατέρες" του σοσιαλισμού. Μετά από κάποια επιτυχία στο μεταρρυθμιστικό τους έργο και οι δύο δολοφονήθηκαν για τα έργα τους. Για περισσότερες πληροφορίες δείτε: 
* Τιβέριος Σεμπρώνιος Γράκχος
* Γάιος Σεμπρώνιος Γράκχος

Πρόσωπα της ίδιας οικογενείας ήταν:
* Κορνηλία Σκιπιόνις, μητέρα των αδερφών Γράκχων.
* Πόπλιος Κορνήλιος Σκιπίων ο Αφρικανός, πατέρας της Κορνηλίας.
* Τιβέριος Σεμπρώνιος Γράκχος, πατέρας των αδερφών Γράκχων.

Με τους αδερφούς Γράκχους συνδέεται η λατινική έκφραση: *Quis tulerit Gracchos de seditione querentes* (ie Ποιος μπορεί να ανεχθεί παράπονα για εξέγερση από τους Γράκχους;).

## Επιπλέον βιβλιογραφία
**∙** Τάκης Παπανικολάου, Μορφές της Ιστορίας σε ποιητική Μετάπλαση, από τον Αλκιβιάδη και τους Γράκχους ως τον Τόμας Μπέκετ και τον Παύλο Μελά, εκδόσεις Αντωνίου Ν. Σάκκουλα Ε.Ε, 2021
Σκακιστική Ολυμπιάδα

Η  **Σκακιστική Ολυμπιάδα** είναι διετής σκακιστική διοργάνωση, στην οποία μετέχουν ομάδες από όλο τον κόσμο. Η διοργάνωση τελεί υπό την αιγίδα της FIDE, η οποία επιλέγει και τη διοργανώτρια χώρα.

## Ιστορικά στοιχεία
Η πρώτη Ολυμπιάδα ήταν ανεπίσημη. Αρχικά είχε γίνει μια αποτυχημένη προσπάθεια να συμπεριληφθεί το σκάκι στους Ολυμπιακούς Αγώνες του 1924, που δεν τελεσφόρησε εξαιτίας των προβλημάτων με το διαχωρισμό των παικτών σε επαγγελματίες και ερασιτέχνες. Στο Παρίσι έγινε η πρώτη ανεπίσημη σκακιστική Ολυμπιάδα. Την ημέρα που ολοκληρώθηκαν οι αγώνες της ιδρύθηκε επίσημα η  FIDE, στις 20 Ιουλίου του 1924.
Η FIDE διοργάνωσε στο Λονδίνο το 1927 την πρώτη επίσημη Ολυμπιάδα. Περιστασιακά διεξάγονταν Ολυμπιάδες κάθε χρόνο, με διακοπή λόγω του Δευτέρου Παγκοσμίου Πολέμου. Από το 1950 οι Ολυμπιάδες διοργανώνονται σταθερά κάθε δύο χρόνια.

## Αποτελέσματα

## Ολυμπιάδες Ανδρών

 Το 1976 η ΕΣΣΔ και άλλες σοσιαλιστικές χώρες δεν έλαβαν μέρος για πολιτικούς λόγους.

## Καλύτερα ατομικά αποτελέσματα στην ιστορία των Ολυμπιάδων


## Γυναίκες
Η **Σκακιστική Ολυμπιάδα γυναικών** επίσης διοργανώνεται από την FIDE κάθε δύο χρόνια από το 1957. Πολυνίκης ήταν στην αρχή η Σοβιετική Ένωση.  Μετά τη διάλυση της τελευταίας, τις περισσότερες νίκες κατέκτησε η ομάδα της Κίνας.

## Ολυμπιάδες γυναικών

*Το 1976 η ΕΣΣΔ και άλλες κομουνιστικές χώρες δεν έλαβαν μέρος για πολιτικούς λόγους.

## Παραπομπές


## Εξωτερικοί σύνδεσμοι
* FIDE Handbook: Chess Olympiad. επίσημος ιστότοπος της FIDE 
** FIDE Handbook: Children`s Olympiad. FIDE - επίσημη ιστοσελίδα.
* OlimpBase: the encyclopaedia of team chess - περιγραφές και αποτελέσματα κάθε Ολυμπιάδας
** Αποτελέσματα στους άνδρες
** Αποτελέσματα στις γυναίκες
** Αποτελέσματα στα παιδιά
* Dresden 2008 -επίσημος ιστότοπος της 38ης Ολυμπιάδας Σκακιού.

Ολυμπιαδα
Κατηγορία:Αθλητικές διοργανώσεις που διεξάγονται κάθε δύο χρόνια
Σιδηροδρομικός Σταθμός Φιλοθέης

Ο **Σιδηροδρομικός Σταθμός Φιλοθέης** ήταν σταθμός των Σιδηροδρόμων Πειραιώς - Αθηνών - Πελοποννήσου, επί της σιδηροδρομικής γραμμής Λαυρίου - Αγίων Αναργύρων, στη χιλιομετρική θέση 54,600 από το σταθμό Λαυρίου. Βρισκόταν στα όρια των τότε κοινοτήτων και σήμερα δήμων Φιλοθέης και Αμαρουσίου και πήρε το όνομά του από τη μία από τις κοινότητες που εξυπηρετούσε. Η ακριβής ημερομηνία εγκαινίων του σταθμού είναι άγνωστη και εικάζεται ότι ήταν το 1931. Έκλεισε το 1957, μαζί με τη γραμμή Λαυρίου - Αγίων Αναργύρων.

Φιλοθεη
Φιλοθεη
Φιλοθεη
Κορνηλία Σκιπιώνις Αφρικάνα

Η **Κορνηλία Σκιπιώνις Αφρικάνα**  (π. 189 π.Χ. – 110 π.Χ.) ήταν η δεύτερη κόρη του Πόπλιου Κορνήλιου Σκιπίωνα του Αφρικανού, Ρωμαίου ήρωα του Β' Καρχηδονιακού Πολέμου και της Αιμιλίας Τερτίας. Ήταν η μητέρα των δύο αδελφών Γράκχων, οι οποίοι αμφισβήτησαν τους πολιτικούς θεσμούς της Ρώμης και προσπάθησαν να περάσουν ριζοσπαστικές μεταρρυθμίσεις. Οι Ρωμαίοι την θυμούνταν ως τέλειο παράδειγμα ενάρετης Ρωμαίας γυναίκας.

## Βιογραφία
Ο πατέρας της, Σκιπίων ο Αφρικανός προώθησε την ελληνική κουλτούρα στην Αρχαία Ρώμη. Η ίδια η Κορνηλία μεγάλωσε σε περιβάλλον μορφωμένων ανθρώπων, που προστάτευαν τα γράμματα. Μάλιστα στον κύκλο τους ανήκε ο ποιητής Έννιος, ο ιστορικός Πολύβιος και ο θεατρικός συγγραφέας Τερέντιος.

Η Κορνηλία παντρεύτηκε τον Τιβέριο Σεμπρώνιο Γράκχο. Αν και το ζευγάρι είχε μεγάλη διαφορά ηλικίας -ο Γράκχος ήταν περίπου 45 ετών, ενώ η Κορνηλία μόλις 18- η ένωση αυτή αποδείχτηκε ευτυχισμένη και μαζί απέκτησαν δώδεκα παιδιά, κάτι ιδιαίτερα ασυνήθιστο στα ρωμαϊκά δεδομένα. Από αυτά μονάχα τρία επιβίωσαν μέχρι την ενηλικίωση: η Σεμπρονία, που παντρεύτηκε τον εξάδελφό της Πόπλιο Κορνήλιο Σκιπίωνα Αιμιλιανό, καθώς και δύο αγόρια, ο Τιβέριος και ο Γάιος. Μετά το τέλος του συζύγου της, η Κορνηλία επέλεξε να παραμείνει χήρα, παρόλο που το χέρι της διεκδίκησε ο βασιλιάς της Αιγύπτου, Πτολεμαίος Η' Φύσκων, ώστε αυτή να ασχοληθεί εξ ολοκλήρου με την ανατροφή των παιδιών της, χωρίς να χρησιμοποιεί κάποια παραμάνα. Αργότερα στη ζωή της η Κορνηλία μελέτησε την ελληνική και λατινική γλώσσα και λογοτεχνία. Πάντα υποστήριζε τις πράξεις των γιων της, ακόμη κι όταν αυτές εξόργιζαν τις συντηρητικές οικογένειες των πατρικίων, στις οποίες γεννήθηκε και η ίδια. Μετά το βίαιο τέλος τους, έφυγε από τη Ρώμη για να κατοικήσει στο Μισηνόν, ωστόσο εξακολούθησε να δέχεται επισκέπτες. 

Ένα ιστορικό ανέκδοτο, που ίσως δεν είναι παρά μία επινόηση, αναδεικνύει την αφοσίωση της Κορνηλίας στους γιους της. Όταν κάποιες φίλες της την ρώτησαν για ποιον λόγο επέλεγε να ντύνεται πολύ απλά, και όχι όπως αρμόζει σε μία πατρικία, η Κορνηλία έδειξε τα δύο αγόρια της λέγοντας: *«Αυτά είναι τα κοσμήματά μου!»*. Σύμφωνα με το Σένεκα, όταν έχασε τους γιους της απαγόρευσε στους οικείους της να καταριούνται τη μοίρα, και δεν εξέφρασε κάποιο παράπονο. 

Η Ρώμη έτρεφε μεγάλη εκτίμηση στις αρετές της, και όταν απεβίωσε σε προχωρημένη ηλικία, οι πολίτες αποφάσισαν να στήσουν άγαλμα προς τιμήν της.

## Σημειώσεις


## Δείτε επίσης
* Σκιπίων ο Αφρικανός
* Γράκχοι
* Αρχαία Ρώμη

## Βιβλιογραφία
* Βαλέριος Μάξιμος, *Factorum et dictorum memorabilium*, βιβλία IX IV 4,4 
* Πλούταρχος, *Βίοι Παράλληλοι*, *Τιβέριος & Γάιος Γράκχος* 
* Τάκιτος, *Dialogus de oratoribus*, 28

## Επιπλέον βιβλιογραφία
* Τάκης Παπανικολάου, *Μορφές της Ιστορίας σε ποιητική Μετάπλαση, από τον Αλκιβιάδη και τους Γράκχους ως τον Τόμας Μπέκετ και τον Παύλο Μελά*. Εκδόσεις Αντωνίου Ν. Σάκκουλα Ε.Ε, 2021

Κατηγορία:Γυναίκες στην Αρχαία Ρώμη
Κατηγορία:Σκιπίωνες
Ροίκος (μυθολογία)

Στην ελληνική μυθολογία με το όνομα **Ροίκος** είναι κυρίως γνωστός ο πρωταγωνιστής μιας ερωτικής περιπέτειας που θυμίζει άλλους ήρωες, τον Αρκάδα, τη Χρυσοπέλεια και τον Δάφνι. Κάποτε ο Ροίκος στήριξε μια βελανιδιά που ήταν έτοιμη να πέσει. Με την πράξη του αυτή έσωσε και τις Αμαδρυάδες Νύμφες των οποίων η ύπαρξη ήταν συνδεδεμένη με το συγκεκριμένο δένδρο. Για να τον ανταμείψουν, οι Αμαδρυάδες τον άφησαν να επιλέξει τη χάρη που ήθελε να του κάνουν. Ο Ροίκος δεν ζήτησε τίποτα άλλο, παρά μόνο την αγάπη τους. Το αίτημά του ικανοποιήθηκε, αλλά τέθηκε ο όρος της πίστεως: Ο Ροίκος όφειλε να τους μείνει πιστός, διαφορετικά μία μέλισσα θα πήγαινε να τον μαρτυρήσει στις Αμαδρυάδες.

Μία ημέρα η μέλισσα πήγε να μεταδώσει ένα μήνυμα των Νυμφών προς τον Ροίκο. Αυτός όμως την υποδέχθηκε πολύ άσχημα, επειδή του τάραξε το παιχνίδι των πεσσών που έπαιζε σε ένα πολύ κρίσιμο σημείο. Η μέλισσα τότε τον κέντρισε στα μάτια και τον τύφλωσε. Ορθότερη εκδοχή, σύμφωνα με τους «κανόνες» της μυθολογίας, φαίνεται βέβαια αυτή που ερμηνεύει την τύφλωση ως τιμωρία για μια απιστία του Ροίκου. Σύμφωνα με κάποιους μυθογράφους, το περιστατικό αυτό έλαβε χώρα στη Νινευή της Μεσοποταμίας.

## Δείτε επίσης
* Με το όνομα Ροίκος αναφέρεται και ένας από τους Κενταύρους, τον οποίο σκότωσε η Αταλάντη.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Ροικος
Ροικος
Ούκκο

[thumb|100px|Πέτρινο γλυπτό από τη [Καρελία, αναπαριστά κεραυνό σε σχήμα φιδιού, σύμβολο του Ούκκο ]]

Στη Φινλανδική μυθολογία ο **Ούκκο**, (Στα Εσθονικά *(UKU)*), ήταν από τους σημαντικότερους θεούς, θεός του ουρανού, της συγκομιδής και των καιρικών φαινομένων. Η φινλανδική λέξη *ukkonen*, καταιγίδα, προέρχεται από το όνομά του. Αποκαλούνταν με πολλά ονόματα όπως *isäinen* (πατέρας), *isoinen* (μεγάλος). Ταυτίζεται με τον Οντίν της Σκανδιναβικής μυθολογίας έχοντας όμως τις ιδιότητες του Θορ. 

Όπλο του ήταν ένα σφυρί, το *Ukonvasara*, ή κατά άλλες εκδοχές ένα σπαθί ή ένα τσεκούρι, με το οποίο όταν το κτυπούσε δημιουργούσε τους κεραυνούς. Η ένωσή του με τη γυναίκα του Άκκα, (*Akka*), προκαλούσε καταιγίδες στη Γη. Σφοδρές καταιγίδες δημιουργούσε και όταν οδηγούσε το άρμα του μέσα από τα σύννεφα. 

Πέτρινα γλυπτά αναπαριστούν έναν κεραυνό σε σχήμα φιδιού, οχιάς, που είναι το σύμβολο του θεού Ούκκο.

## Παραπομπές


Κατηγορία:Φινλανδική μυθολογία
Κατηγορία:Θεότητες του κεραυνού
Ρόπαλος

Στην ελληνική μυθολογία με το όνομα **Ρόπαλος** είναι γνωστός ένας βασιλιάς της Σικυώνας. Ο Ρόπαλος ήταν γιος του Φαιστού, γιου του Ηρακλή. Ο Ρόπαλος διαδέχθηκε στον θρόνο της Σικυώνας τον Ζεύξιππο, ενώ διάδοχος του Ροπάλου ήταν ο γιος του Ιππόλυτος, ο οποίος υπέκυψε στη στρατιωτική ισχύ των Μυκηναίων του Αγαμέμνονα, που κυρίεψαν τη Σικυώνα.

Σύμφωνα με άλλη εκδοχή, ο Ρόπαλος ήταν γιος και όχι εγγονός του Ηρακλή, και ο Φαιστός ήταν γιος του Ροπάλου. Πιστεύεται ότι κάποια σχέση πρέπει να υπάρχει στη συνωνυμία του Ροπάλου με το ρόπαλο, το αχώριστο όπλο του Ηρακλή.

## Πηγή
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Ροπαλος
Ρυτία

Στην ελληνική μυθολογία με το όνομα **Ρυτία** είναι γνωστή η μητέρα των εννέα Κορυβάντων, σύμφωνα με την τοπική παράδοση της νήσου Σαμοθράκης. Ο Φερεκύδης γράφει ότι η Ρυτία είχε αποκτήσει τους Κορύβαντες από τον θεό Απόλλωνα.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Ρυτια
Ρωξάνη (μυθολογία)

Στην ελληνική μυθολογία με το όνομα **Ρωξάνη** είναι γνωστή μία Μικρασιάτισσα, θυγατέρα του Κορδύα. Τη Ρωξάνη τη βίασε ο Μήδος, ο γιος του βασιλιά Αρταξέρξη. Στη συνέχεια, ο Μήδος, φοβούμενος την τιμωρία για την πράξη του αυτή, ρίχτηκε στον ποταμό Ξαράνδα, ο οποίος από τότε ονομάσθηκε Μήδος για ένα διάστημα και στη συνέχεια, μέχρι σήμερα, Ευφράτης.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 664

Ρωξανη
Οι σκλάβοι στα δεσμά τους (μυθιστόρημα)

***Οι σκλάβοι στα δεσμά τους*** είναι ο τίτλος ενός μυθιστορήματος του Κωνσταντίνου Θεοτόκη. Το μυθιστόρημα κυκλοφόρησε το 1922 και αποτελεί το κύκνειο άσμα του πεζογράφου, αφού είναι το τελευταίο που έγραψε. 

Το μυθιστόρημα μεταφέρθηκε το 2008 στον κινηματογράφο με ιδιαίτερη επιτυχία.

## Υπόθεση
Η υπόθεση διαδραματίζεται στην Κέρκυρα στις αρχές του εικοστού αιώνα. Η αρχοντική οικογένεια των Οφιομάχων αναγκάζεται να παντρέψει την κόρη τους Ευλαλία με τον γιατρό και υποψήφιο βουλευτή Αριστείδη Στεριώτη. Η νεαρή Ευλαλία ωστόσο είναι ερωτευμένη με τον διανοούμενο Άλκη Σωζόμενο. Στόχος των Οφιομάχων είναι μέσω του γάμου να ξεφύγουν από το οικονομικό αδιέξοδο στο οποίο έχουν περιέλθει. Τελικά όμως οι προσδοκίες τους δεν επαληθεύονται.

## Πρόσληψη
Το μυθιστόρημα του Θεοτόκη μεταφέρθηκε στη μεγάλη οθόνη το 2008 σε σκηνοθεσία Τώνη Λυκουρέση και σενάριο του ιδίου σε συνεργασία με τους Γιάννη Μαρούδα και Μαρία Βαρδάκα. Γυρίστηκε στην Αθήνα αλλά και στην Κέρκυρα, τον φυσικό τόπο όπου ξετυλίγεται η πλοκή του μυθιστορήματος.

## Παραπομπές


Κατηγορία:Μυθιστορήματα του Κωνσταντίνου Θεοτόκη
Κατηγορία:Μυθιστορήματα που έγιναν ταινίες
Ροίτος

Στην ελληνική μυθολογία με το όνομα **Ροίτος** είναι γνωστά τα παρακάτω 4 πρόσωπα:

* Ροίτος, ένας από τους γίγαντες, που πήρε μέρος στον αγώνα τους κατά των θεών, τη Γιγαντομαχία, οπότε και σκοτώθηκε από τον Διόνυσο.
*  Ροίτος, κένταυρος που μετείχε στη μάχη με τους Λαπίθες, στον γάμο του Πειρίθου. Ο Βιργίλιος αναφέρει ότι και αυτός ο Ροίτος σκοτώθηκε από τον Διόνυσο.
* Ροίτος, σύντροφος του Φινέα ο οποίος σκοτώθηκε από τον Περσέα με ρίψη του ακοντίου του που προοριζόταν για τον Φινέα. Αυτός ο Ροίτος αναφέρεται από τον Οβίδιο (*Μεταμορφώσεις*, βιβλίο V).
* Ροίτος, ο πατέρας του Αγχεμόλου.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
* Το αντίστοιχο άρθρο της αγγλόγλωσσης Wikipedia

Κατηγορία:Πρόσωπα της ελληνικής μυθολογίας
Οδική ασφάλεια

thumb
Η **Οδική ασφάλεια** έχει στόχους:

* την ασφαλή οδήγηση γενικά των οχημάτων, τροχοφόρων και μη, 
* την ασφαλή μεταφορά εμπορευμάτων με οχήματα,
* την ασφαλή μετακίνηση των πεζών.

Υπάρχουν εθνικοί και διεθνείς οργανισμοί, κρατικοί και ιδιωτικοί, που ασχολούνται με την ανάλυση και διερεύνηση των παραγόντων και των αιτίων των τροχαίων ατυχημάτων, καθώς επίσης και με τρόπους αποφυγής τους.

Οι βασικοί κανόνες της οδικής ασφάλειας εμπεριέχονται συνήθως στον Κώδικα Οδικής Κυκλοφορίας (Κ.Ο.Κ.) του εκάστοτε κράτους.

## Εξωτερικοί σύνδεσμοι

*Οδική ασφάλεια, Η πύλη της Ευρωπαϊκής Ένωσης για τη δημόσια υγεία
*Ελληνικός Κώδικας Οδικής Κυκλοφορίας, Υπουργείο Μεταφορών και Επικοινωνιών 

Κατηγορία:Κώδικας Οδικής Κυκλοφορίας
Κατηγορία:Οδικές μεταφορές
Δαρείος

Το όνομα **Δαρείος** είχαν τρεις βασιλείς της Περσικής Αυτοκρατορίας, της Δυναστείας των Αχαιμενιδών:

* Δαρείος Α΄ ο Μέγας, βασίλεψε 521 - 485 π.Χ. 
* Δαρείος Β΄ ο Νόθος, βασίλεψε  423 - 404 π.Χ.
* Δαρείος Γ΄ ο Κοδομανός, βασίλεψε 336–330 π.Χ., ο τελευταίος πριν την κατάκτηση της από τον Αλέξανδρο τον Μέγα.
Σπυρίδων Βάσης

Ο **Σπυρίδων Βάσης** (1852 – 1912) ήταν καθηγητής της λατινικής φιλολογίας στο Πανεπιστήμιο Αθηνών.

## Βιογραφικά στοιχεία

Είχε καταγωγή από την Ήπειρο, αλλά γεννήθηκε στην Κέρκυρα, όπου ολοκλήρωσε τις εγκύκλιες σπουδές του. Τελειώνοντας το Γυμνάσιο του απονεμήθηκε το *βραβείο του αρμοστή Ντάγκλας* για τις άριστες επιδόσεις του. Σπούδασε φιλολογία χάρι στο «Πετρίδειο Κληροδότημα» του 1870 στο Πανεπιστήμιο, υπό τον Κωνσταντίνο Σ. Κόντο. Αναγορεύθηκε διδάκτωρ το 1876 και το 1878, ως πανεπιστημιακός υπότροφος, μετέβη στη Γερμανία για σπουδές στα λατινικά γράμματα. Μετά την επιστροφή του στην Αθήνα, το 1890 εξελέγη τακτικός καθηγητής της λατινικής φιλολογίας στο Πανεπιστήμιο. Δυο φορές, το 1894 και το 1910, χρημάτισε κοσμήτορας της Φιλοσοφικής Σχολής.

Ο Βάσης συνέγραψε πολλές πραγματείες σχετικές με τη ρωμαϊκή ιστορία και αρχαιολογία, τη λατινική γραμματική, καθώς και κριτικές και ερμηνευτικές παρατηρήσεις στα έργα του Κικέρωνα (Quaestiones Ciceronianas), του Προπέρτιου, του Οράτιου, του Βιργίλιου, του Πλουτάρχου, του Διονυσίου του Αλικαρνασσέα κ.ά. Επίσης, έγραψε τα «Υπατικά γράμματα προς Ωρωπίους» και τη «Ρωμαίων Πολιτεία», για την οποία στα κατάλοιπά του βρέθηκαν πολλές συμπληρωματικές σημειώσεις. Το σημαντικό και ογκώδες συγγραφικό έργο του Σπυρίδωνα Βάση, αποτελεί –κατά τον καθηγητή Ερρίκο Σκάσση:* «δείγμα της ερμηνευτικής ικανότητος και της κριτικής οξυδέρκειας του ανδρός».*

Ο Βάσης, αν και Επτανήσιος, στα γεγονότα του «γλωσσικού ζητήματος», τάχθηκε, περιέργως, με το μέρος των καθαρευουσιάνων.

Απεβίωσε το 1912 στην Αθήνα.

## Παραπομπές


## Πηγές
* *Μεγάλη Ελληνική Εγκυκλοπαίδεια*
* Εγκυκλοπαιδικόν Λεξικόν *Ηλίου*

Κατηγορία:Έλληνες φιλόλογοι
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Έλληνες πανεπιστημιακοί του 20ού αιώνα
Άκκα (μυθολογία)

Η **Άκκα** ,(*Akka*), ήταν γυναικείο πνεύμα της Φινλανδικής μυθολογίας, σύζυγος του θεού Ούκκο.

Το όνομα της σημαίνει «Η γριά των Νεκρών». Οι τελετές λατρείας της περιελάμβαναν θυσίες και εκκλήσεις για βοήθεια για τις έγκυες γυναίκες, μάλιστα μετά τη γέννα οι γυναίκες έτρωγαν έναν χυλό αφιερωμένο στη Άκκα.

Λατρευόταν και σαν *Maderakka*, και είχε τρεις κόρες τη  *Sarakka*, *Uksakka* και τη *Juksakka*. Και οι τρεις είχαν σχέση με τη γέννα και πιστευόταν ότι παρακολουθούσαν  το παιδί από τη σύλληψη μέχρι τα πρώτα χρόνια της ζωής του. 

Κατηγορία:Φινλανδική μυθολογία
Κατηγορία:Θεότητες του θανάτου
Κατηγορία:Θεότητες του Κάτω Κόσμου
Άκκα

Το όνομα **Άκκα** , (*Akka*), μπορεί να αναφέρεται στα παρακάτω

*Άκκα (μυθολογία), Θεότητα , (πνεύμα), της Φινλανδικής μυθολογίας.
*Άκκα (βουνό), (Áhkká), βουνό στη Σουηδία.
Ατανάς Μιχάιλοφ

Ο **Αθανάς Μιχαήλοφ** (βουλ:Атанас Михайлов) (1949 - 2006) ήταν παλαίμαχος Βούλγαρος διεθνής ποδοσφαιριστής και προπονητής. Αγωνιζόταν στο χώρο της επίθεσης.

## Βιογραφικό
Γεννήθηκε στη Σόφια στις 5 Ιουλίου του 1949 και πέρασε σχεδόν όλη την καριέρα του στην Λοκομοτίβ Σόφιας όπου αγωνίστηκε από το 1964 ως το 1981, πετυχαίνοντας 148 γκολ σε 348 αγώνες πρωταθλήματος και πανηγυρίζοντας 2 πρωταθλήματα Βουλγαρίας. Έπειτα αγωνίστηκε για δύο σεζόν στη Νέα Σαλαμίνα όπου και έκλεισε την καριέρα του για να ασχοληθεί με την προπονητική.

Ο **Μιχαήλοφ** αγωνίστηκε από το 1970 έως το 1981, 45 φορές με την Εθνική Βουλγαρίας, πετυχαίνοντας 23 τέρματα.Συμμετείχε στο Μουντιάλ του 1974 ενώ ήταν μέλος και της ομάδας που κατέκτησε το ασημένιο μετάλλιο στους Ολυμπιακούς Αγώνες του 1968.

Απεβίωσε την 1η Οκτωβρίου του 2006,σε ηλικία 57 ετών.

## Τίτλοι και Διακρίσεις
* Πρωτάθλημα Βουλγαρίας:1964, 1978
* Ολυμπιακοί Αγώνες:Ασημένιο μετάλλιο (1968)
* Βούλγαρος Ποδοσφαιριστής της Χρονιάς:1979
* Συμμετοχή σε Μουντιάλ:1974

## Πηγές
*

Κατηγορία:Βούλγαροι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Βούλγαροι προπονητές ποδοσφαίρου
Κατηγορία:Ποδοσφαιριστές Νέας Σαλαμίνας
Κατηγορία:Ποδοσφαιριστές Εθνικής Βουλγαρίας
Κατηγορία:Ποδοσφαιριστές Παγκοσμίου Κυπέλλου 1974
Κατηγορία:Ποδοσφαιριστές Λοκομοτίβ Σόφιας
Κατηγορία:Προπονητές ποδοσφαίρου Λοκομοτίβ Σόφιας
Κατηγορία:Ποδοσφαιριστές ολυμπιακής ομάδας Βουλγαρίας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές Πάρβα Λίγκα (Βουλγαρία)
Κούου

Στη Φινλανδική μυθολογία, η **Κούου** (*Kuu ή Kun*) ήταν γυναικεία θεότητα που ταυτίζεται με το φεγγάρι. 

Σύμφωνα με το έπος Καλέβαλα ήταν κόρη του θεού Ίλματαρ και η γέννηση της μυθολογικά σχετίζεται με τη γέννηση του Σύμπαντος. Γεννήθηκε από το ασπράδι των αυγών που έπεσαν από το γόνατο του πατέρα της στη Άβυσσο, και έτσι γεννήθηκε το Σύμπαν.

## Παραπομπές
* Sheila Savill, "Pears Encyclopaedia of Myths and Legends - Western and Northern Europe, Central and Southern Africa", BCA, 1977, p.90

## Εξωτερικοί σύνδεσμοι
* http://www.godchecker.com/pantheon/finnish-mythology.php?deity=KUU

Κατηγορία:Φινλανδική μυθολογία
Κατηγορία:Θεότητες της σελήνης
Κύπελλο Τουρκίας (ποδόσφαιρο ανδρών)

Το **Κύπελλο Τουρκίας** (τουρκικά: *Türkiye Kupası*) είναι ετήσια διοργάνωση κυπέλλου της Τουρκικής Ποδοσφαιρικής Ομοσπονδίας, η δεύτερη σε ενδιαφέρον μετά το πρωτάθλημα. Διεξάγεται από το 1962-63.

Στη διοργάνωση μετέχουν οι 54 ομάδες των ανώτερων κατηγοριών του πρωταθλήματος. Στους δύο πρώτους γύρους οι αγώνες είναι νοκ-άουτ και δεν μετέχουν οι σύλλογοι της ανώτερης κατηγορίας. Ο τρίτος γύρος διεξάγεται σε ομίλους, από τους οποίους προκρίνονται οκτώ ομάδες στα προημιτελικά. Στη συνέχεια αγωνίζονται με σύστημα νοκ-άουτ ως τον τελικό.

## Τελικοί

### 2001 ως σήμερα

### 1981 ως 2000

### 1963 ως 1980

## Τίτλοι ανά σύλλογο

Τους 63 τίτλους έχουν κατακτήσει 16 διαφορετικοί σύλλογοι. Άλλοι επτά έχουν αγωνιστεί στον τελικό χωρίς να κερδίσουν κύπελλο. Πολυνίκης είναι η Γαλατασαράι με 19 κύπελλα. Οι κατακτήσεις ανά σύλλογο είναι (σε παρένθεση οι συνολικές παρουσίες σε τελικούς).

* **[[Γαλατασαράι]]**: 19 (23)
* '''Μπεσίκτας''': 11 (16)
* **[[Τραμπζονσπόρ]]**: 9 (17)
* '''Φενερμπαχτσέ''': 7 (16)
* **[[Αλτάι ΣΚ|Αλτάι Σμύρνης]]**: 2 (7)
* **[[Γκεντσλερμπιρλιγκί Σπορ Κουλουμπού|Γκεντσλερμπιρλιγκί]]**: 2 (5)
* **[[ΜΚΕ Άνκαραγκιουτζου|Ανκαραγκιουτσού]]**: 2 (5)
* **[[Γκεζτεπέ ΣΚ|Γκιόζτεπε]]**: 2 (3)
* '''Κοτζάελισπορ''': 2 (2)
* **[[Μπούρσασπορ]]**: 1 (6)
* **[[Εσκίσεχιρσπορ|Εσκισεχίρσπορ]]**: 1 (4)
* **[[Ακχισάρ Μπελεντίγεσπορ (ποδοσφαιρικός σύλλογος)|Ακχισάρσπορ]]**: 1 (2)
* **[[Κάισερισπορ|Καϊσέρισπορ]]**: 1 (1)
* **Σακάρια Σπορ**: 1 (1)
* **[[Κόνιασπορ]]**: 1 (1)
* **[[Σίβασπορ]]**: 1 (1)
* **[[Αντάλιασπορ]]**: 0 (2)
* '''Μπασακσεχίρ''': 0 (2)
* **Μπολούσπορ**: 0 (1)
* Άδανα Ντεμίρσπορ: 0 (1)
* Μερσίν: 0 (1)
* '''Σαμσούνσπορ''': 0 (1)
* '''Καϊσέρι Ερκιγιέσπορ''': 0 (1)

## Παραπομπές


## Εξωτερικοί σύνδεσμοι

* Επίσημη ιστοσελίδα της Τουρκικής Ποδοσφαιρικής Ομοσπονδίας 

 
Τ
Κατηγορία:Ποδοσφαιρικές διοργανώσεις Τουρκίας
Αγία Τριάδα (αποσαφήνιση)

Το όνομα **Αγία Τριάς** ή **Αγία Τριάδα** αναφέρεται στην έννοια της Αγίας Τριάδας (Πατρός-Υιού-Αγίου Πνεύματος. Μπορεί να αναφέρται και σε οποιοδήποτε από τα παρακάτω.

## Οικισμοί

### Ελλάδα

##### Ήπειρος
* Αγία Τριάδα Αγίου Δημητρίου Ιωαννίνων
* Αγία Τριάδα Άρτας
* Αγία Τριάδα Μελιγγών Ιωαννίνων
* Αγία Τριάδα Πρέβεζας

##### Θεσσαλία
* Αγία Τριάδα Καρδίτσας
* Αγία Τριάδα Λάρισας
* Αγία Τριάδα Μηλεών Μαγνησίας
* Αγία Τριάδα Σούρπης Μαγνησίας
* Αγία Τριάδα Τρικάλων

##### Κρήτη
* Αγία Τριάδα Λασιθίου
* Αγία Τριάδα Ρεθύμνου
* Αγία Τριάδα Χανίων

##### Μακεδονία
* Αγία Τριάδα Φαλήρου, συνοικία του Δήμου Θεσσαλονίκης
* Αγία Τριάδα, κωμόπολη του Δήμου Θερμαϊκού Θεσσαλονίκης, 
* Αγία Τριάδα Γρεβενών
* Αγία Τριάδα Ημαθίας
* Αγία Τριάδα Πιερίας

#### Νησιά Αιγαίου Πελάγους
* Αγία Τριάδα Σάμου

#### Νησιά Ιονίου Πελάγους
* Αγία Τριάδα Κέρκυρας

#### Πελοπόννησος
* Αγία Τριάδα Αργολίδος
* Αγία Τριάδα Ηλείας
* Αγία Τριάδα Καλαμάτας Μεσσηνίας
* Αγία Τριάδα Κορώνης Μεσσηνίας

#### Στερεά Ελλάδα
* Αγία Τριάδα Αγράφων Ευρυτανίας
* Αγία Τριάδα Ανοιξιάτικου Αιτωλοακαρνανίας
* Αγία Τριάδα Αφιδνών
* Αγία Τριάδα Βοιωτίας
* Αγία Τριάδα Γούναρη Αιτωλοακαρνανίας
* Αγία Τριάδα Δρυμώνος Αιτωλοακαρνανίας
* Αγία Τριάδα Καρπενησίου Ευρυτανίας
* Αγία Τριάδα Μακρινούς Αιτωλοακαρνανίας
* Αγία Τριάδα Μαρκοπούλου Αττικής
* Αγία Τριάδα Μεγαρέων Αττικής
* Αγία Τριάδα Στύλιας Αιτωλοακαρνανίας
* Αγία Τριάδα Φθιώτιδας
* Αγία Τριάδα Χόμορης Αιτωλοακαρνανίας

### Κύπρος
*Αγία Τριάς (Λεμεσός)
*Αγία Τριάδα Αμμοχώστου
*Αγία Τριάδα (συνοικία Ριζοκαρπάσου)

## Αρχαιολογικοί χώροι

* Αγία Τριάδα Ηρακλείου

## Γεωγραφικά στοιχεία
* Αγία Τριάδα Εύβοιας, νησίδα
* Αγία Τριάδα Μεγαρίδας, χερσόνησος
* Αγία Τριάδα, κορυφή του Μαινάλου

## Εκκλησιαστικά κτίσματα

### Μονές

* Αγία Τριάδα Αρκαδίας
* Αγία Τριάδα Βοιωτίας
* Αγία Τριάδα Καρδίτσας
* Αγία Τριάδα Λειβαρτζίου
* Αγία Τριάδα Λιβαδίου
* Αγία Τριάδα Μετεώρων
* Αγία Τριάδα (Μουσούτιστε)
* Αγία Τριάδα Σάμου
* Αγία Τριάδα Σινά (Περιβόλια Κυδωνίας)
* Αγία Τριάδα Σπαρμού
* Αγία Τριάδα των Τζαγκαρόλων
* Αγία Τριάδα Χάλκης

### Ναοί

* Αγία Τριάδα Αγρινίου
* Αγία Τριάδα (Αϊβαλί)
* Αγία Τριάδα Αμπελοκήπων
* Αγία Τριάδα (Βιέννη)
* Αγία Τριάδα (Γκέργκετι)
* Αγία Τριάδα (Μπεράτ)
* Αγία Τριάδα (Νοβοτσερκάσκ)
* Αγία Τριάδα Παλαιοσκαμιάς
* Αγία Τριάδα (Πρίγιεντορ)
* Αγία Τριάδα Σταυροδρομίου (Κωνσταντινούπολη)
* Αγία Τριάδα (Φαλέζ)
* Αγία Τριάδα (Χαλέπι)
* Αγία Τριάδα Χώρας Κύθνου

## Δείτε επίσης
* Τριάδα (όνομα)
* Αγία Τριάδα Μεσσηνίας
* Αγία Τριάδα Πάτρας (συνοικία)

Αγια Τριαδα
Ορχιδέα

Οι **Ορχιδέες** είναι καλλωπιστικά μονοκοτυλήδονα φυτά τα οποία συνθέτουν την οικογένεια των **[[Ορχιδοειδών]]**, τη μεγαλύτερη  των ανθοφόρων φυτών (Αγγειόσπερμων). Στον κατάλογο του Βασιλικού Βοτανικού Κήπου του Kew βρίσκονται 880 γένη και σχεδόν 22.000 είδη ορχιδέας. Ο συνολικός αριθμός των ειδών ορχιδέας σ' όλον τον πλανήτη εκτιμάται γύρω στις 25.000, αλλά διαφωνίες ταξινόμησης μεταξύ των ειδικών κάνουν αδύνατο για την ώρα τον προσδιορισμό του ακριβή αριθμού των ειδών της οικογένειας. 

Τα μεγαλύτερα γένη της οικογένειας είναι τα ακόλουθα:
# Βολβόφυλλο - Bulbophyllum (~2.000 είδη)
# Επίδενδρον - Epidendrum (~1,500 είδη)
# Δεδρόβιο - Dendrobium (~1.400 είδη)
# Πλευροθαλή - Pleurothallis (~1.000 είδη)

Επίσης είναι εξαιρετικά δημοφιλή τα ακόλουθα καλλιεργούμενα γένη:
# Βανίλια- Vanilla
# Όρχις - Orchis
# Φαλαίνοψις - Phalaenopsis
# Κατλέγια ή Κατλέια - Cattleya

Από την εισαγωγή τροπικών ειδών κατά τον 19ο αιώνα, οι κηπουροί έχουν δημιουργηθεί πάνω από 100.000 υβρίδια και ποικιλίες.

## Εξάπλωση
Οι ορχιδέες είναι κοσμοπολίτικες, καταλαμβάνοντας σχεδόν κάθε οικοσύστημα, εκτός από ερήμους και παγοκαλύμματα. Η πλειοψηφία των ειδών της όμως φύεται στις τροπικές χώρες, κυρίως στην Ασία και την Κεντρική και Νότια Αμερική. Βρίσκονται ακόμη πάνω από τον Αρκτικό Κύκλο, στη Νότια Παταγωνία, ακόμη και στο Μακάριο Νησί, κοντά στην Ανταρκτική.

Η κατανομή των γενών της αποδίδεται περίπου από την παρακάτω λίστα:

# Τροπική Ασία: 260-300 γένη.
# Τροπική Αμερική: 250-270 γένη.
# Τροπική Αφρική: 230-270 γένη.
# Ωκεανία: 50-70 γένη.
# Ευρώπη και μέση Ασία: 40-60 γένη.
# Βόρεια Αμερική: 20-25 γένη.

## Ταξινόμηση οικογένειας
Η ταξινόμηση της οικογένειας ορχιδέων εξελίχθηκε αργά τα τελευταία 150 χρόνια, αρχίζοντας με τον Λινναίο, που το 1753 αναγνώρισε 8 γένη. Ο ντε Ζισιέ αναγνώρισε με τη σειρά του ότι οι ορχιδέες αποτελούν ολόκληρη ξεχωριστή οικογένεια το 1789. Ο Όλοφ Σβαρτς αναγνώρισε 25 γένη το 1800. Ο Λουί Κλοντ Ρισάρ το 1817 δημοσίευσε μια περιγραφική ορολογία για τις ορχιδέες. Το επόμενο βήμα στην ταξινόμηση έγινε την περίοδο 1830-1840 από τον Τζον Λίντλεϊ που αναγνώρισε 4 υποοικογένειες. Γενικά θεωρήθηκε ως ο **«πατέρας της ταξινόμησης των ορχιδέων»**. Το επόμενο σημαντικό βήμα έγινε από τον Τζορτζ Μπένθαμ το 1881 με μια νέα ταξινόμηση, αναγνωρίζοντας περιγραφές για πρώτη φορά. Οι επόμενες μεγάλες συνεισφορές έγιναν από τους Φίτσερ (Pfitzer) (1887), Σλέχτερ (1926), Μάνσφελντ (1937), Ντρέσλερ και Ντόντσον (1960), Γκαράι (1960, 1972), Φερμόιλεν (1966), ξανά Ντρέσλερ (1981) και Μπερνς-Μπάλο και Φανκ (1986).

## Πηγές


## Εξωτερικοί σύνδεσμοι
https://anthemionflowers.com/attica_el/blog/post/phalenopdis-flower-care

 

Κατηγορία:Ορχεοειδή
Κατηγορία:Αγριολούλουδα
Κατηγορία:Άνθη